Damvlakke te laag om water aan Makhanda te verskaf | Netwerk24
Damvlakke te laag om water aan Makhanda te verskaf
Deur Lynn Williams 12 Julie 2019 05:22
Die Makhanda-munisipaliteit in die Oos-Kaap kan weens die nypende droogte nie meer water uit die Howiesonspoort- en Settlersdam pomp nie.
Dié damme, wat die westelike deel van Makhanda (Grahamstad) van water voorsien, is onderskeidelik 11,2% en 6,3% vol, lui ’n verklaring deur die munisipaliteit.
Anele Mjekula, munisipale woordvoerder, sê drie boorgate is aan die Waainek-watersuiweringsaanleg gekoppel.
Die boorgate kan egter ’n maksimum van 0,5 megaliter water per dag lewer.
Die res van die water word vanaf die James Kleynhans-watersuiweringsaanleg aan inwoners verskaf.
Mjekula sê omdat geen water uit die damme gepomp kan word nie, moet dié watersuiweringsaanleg nou water aan die westelike en oostelike deel van Makhanda verskaf.
Om te verseker dat alle inwoners onder die omstandighede water het, gaan sommige inwoners lae waterdruk en onderbroke verskaffing ondervind.
“Die situasie sal voortduur totdat ons weer water uit die Howiespoort- of Settlersdam kan pomp. Ons sal eers water uit die damme kan pomp as dit gereën en die damvlakke herstel het.”
Inwoners word aangeraai om hul waterverbruik tot 25 liter per persoon per dag, en tot 100 liter per huishouding per dag te verminder.
Meer oor: Makhanda-Munisipaliteit | Makhanda (Grahamstad) | Droogte | Waterverskaffing | Damvlakke
Kunstefees: ‘Krane sal water hê, ligte sal brand’